木偶奇遇記

《**木偶奇遇記**》（ ），要貼近返原著個呔圖嘅話可以譯做《**皮諾曹嘅冒險**》，係個好出名嘅童話故仔。原著係一本一八八一年出版嘅兒童奇幻長篇小說，有三十六個章節。呢本書嘅作者係意大利作家卡勞·科洛迪。

故仔嘅主角係一個叫皮諾曹嘅木造扯線公仔。皮諾曹嘅創造者係個年老鬥木佬，呢個鬭木師傅當正皮諾曹係仔噉。初頭，皮諾曹好曳成日講大話同惡作劇，為佢養父帶嚟咗唔少麻煩，不過後嚟佢經歷漫長嘅旅程，變咗個又勇敢又孝順又有責任心嘅細路，最後得以得到血肉嘅軀體，成為一個「真正嘅男仔」。

## 個名
《木偶奇遇記》喺各語言入面嘅名如下：
* —就噉字面解嘅意思係**皮諾曹嘅冒險**。
* —都係**皮諾曹嘅冒險**噉解。
* —**皮諾曹嘅冒險**。
* —**皮諾曹嘅冒險**。
*日本話：；用假名加漢字寫係「」—意思貼近原著呔圖，係**皮諾曹嘅冒險**噉嘅意思。
*韓國話：；用諺文寫係「」—字面上都係**皮諾曹嘅冒險**噉解。
*標準中文譯名：**木偶奇遇記**；
**標準官話：
**
**對於呢個呔圖，一般嘅理解係「**木公仔**（嘅）神**奇**遭**遇**（嘅）**記**述」嘅意思。
*或者粵文：**皮諾曹嘅冒險**；
**

## [[人物]]
《木偶奇遇記》主要有以下呢啲人，按出場次序排先後：

***安東尼奧師傅**：一位年老嘅木師傅，出晒名個鼻紅扑扑、好似車厘子噉色，所以畀人改咗個花名叫**車厘子師傅**；最後會被雕成皮諾曹嗰嚿木，就係由安東尼奧師傅發現嘅。
***傑**，又或者譯做**謝皮圖**：一位年老嘅窮木雕師，亦係皮諾曹嘅創造者，皮諾曹當正咗傑啤佗係佢阿爸；喺外形上，傑啤佗最大嘅特徵係戴住好似粟米咁黃嘅假髮，畀鎮上嘅細路改咗個花名叫**粟米糊**；傑啤佗好唔中意呢個外號。
***[[皮諾曹]]**，或者譯做**皮諾丘**，跟英文個讀音嚟音譯可作**[[皮諾奇奧]]**：由傑啤佗造嘅一個木扯線公仔，造型同心境上都係個細路仔；傑啤佗當正皮諾曹係親生骨肉噉；皮諾曹初頭好曳成日掛住玩，屢次做出錯誤決定惹禍上身，仲為傑啤佗帶嚟唔少麻煩，不過後嚟皮諾曹經歷漫長嘅角色發展，成為一個又勇敢又孝順又有責任心嘅細路，而藍仙子最後亦畀皮諾曹達成心願，施法將佢變成一個有血肉之軀嘅「真正男仔」。
***識講嘢嘅蟋蟀**
***頭髮綠松色嘅仙子**，要簡短啲嘅可以稱佢為**藍仙子**：一位有綠松色頭髮嘅仙子，女性，喺故仔途中多次出手幫助皮諾曹；佢有陣時仲會扮演好似養母噉嘅角色，照料皮諾曹；故仔去到最後，藍仙子見到皮諾曹個性格變好咗咁多，就施法賦與血肉軀體畀佢。

## [[情節]]
從前有個老伯叫傑啤佗，自己一個人住，冇乜錢，但成日都好悶。有一日佢攞咗嚿木返屋企，諗住整個木偶解下悶。點知未整好，嚿木已經會郁、會叫痛，嚇到佢差啲跌低。最後木偶整好咗，佢幫佢改名叫皮諾曹。

皮諾曹一出世就好活潑，周圍走、周圍搞事。傑啤佗幫佢買咗本書，叫佢去返學，點知皮諾曹行行下路，見到有馬戲團，好熱鬧，就唔記得晒返學呢回事，仲攞本書去賣飛入場。

去到馬戲團，團長最初覺得皮諾曹幾得意，叫佢表演，但之後又想困住佢賺錢。好彩有個藍色頭髮嘅仙女幫佢，放佢走。仙女問皮諾曹發生乜事，佢講大話，個鼻即刻愈嚟愈長，長到連自己都縮唔返。

之後皮諾曹又俾狐狸同貓仔呃，話有個地方可以種錢，變多啲錢出嚟。皮諾曹信到十足，結果俾人呃到一蚊都冇，仲差啲俾人害死。

後來佢識咗個朋友，兩個一齊去咗一個乜都唔使做、日日玩嘅地方。初初好開心，但玩玩下，啲細路一個個變成驢仔，俾人捉去做苦工。皮諾曹都開始變，好彩仲保留返少少人樣，先至走得甩。

皮諾曹之後聽到消息，話傑啤佗出海搵佢，結果失咗蹤。佢即刻追出海，點知自己都俾條超大嘅鯨魚吞咗落肚。入面黑漆漆，仲畀佢搵返傑啤佗，原來老伯一直喺條魚個肚入面捱緊。

兩個喺入面諗計，點火整煙，逼條魚打乞嗤，趁機一齊逃走。最後返到岸，傑啤佗病到好虛弱，皮諾曹就日日做嘢照顧佢。

再之後，有一晚，皮諾曹瞓醒，發現自己唔再係木偶，而係變咗個真正嘅細路，而傑啤佗就坐喺旁邊，仲以為發夢。

## 版本
一九四零年迪士尼版嘅《木偶奇遇記》將，比起當時局限喺意大利地區嘅古仔，帶到世界各地。不過迪士尼版做咗唔少嘅改動。

原著《木偶奇遇記》同迪士尼個版本，其實氣氛差好遠。原著本書寫得幾黑暗，個世界好現實，皮諾曹成日出事，俾人呃、受罰、捱苦都寫得好直接；迪士尼就將成個故事變到好童話、好溫馨，啲危險位全部 soften 咗，睇落冇咁沉重。

皮諾曹喺原著入面其實好反叛，好多時唔係單純蠢，而係真係唔聽話、頂心頂肺，甚至試過對傑啤佗好差；但去到迪士尼版本，佢就變成一個本質好乖嘅細路，只係太天真、太易信人，衰嘢多數都係俾壞人帶壞。傑啤佗喺原著入面係個捱得好慘嘅窮老伯，父子關係唔算特別溫柔；迪士尼就將佢塑造成好慈祥嘅老豆，父子情重好多。

至於藍仙女，原著入面佢出現得唔算多，而且性格比較冷靜，有時仲幾嚴厲，甚至有一段寫到佢「死咗」之後再出現；迪士尼就一早安排佢登場，形象好清晰又溫柔，仲直接講明皮諾曹要點樣先可以變成真人。鼻哥變長呢樣嘢，原著只係出現過一次，但迪士尼就將佢變成經典橋段，用嚟搞笑同加深印象。

故事後段都好唔同：原著入面吞皮諾曹嘅唔係鯨魚，而係一條恐怖嘅巨型怪魚，氣氛偏真實同驚；迪士尼就用咗一條誇張嘅大鯨魚，畫面震撼但童話味重。結局方面，原著嘅皮諾曹係捱咗好耐、做過苦工、照顧過病老豆之後，先終於變成真人，好似終於捱到尾咁；迪士尼就將變人變成全片情緒高潮，用音樂同感動收尾，成個感覺光明得多。

## [[橋段]]

《木偶奇遇記》入便嘅一啲情節特點，到咗今日已經成為常用橋段，同埋變成文化嘅一部份。死物變成真人、有條件嘅天外救星、講大話同鼻伸長。

木偶變成真正男仔嘅旅程，係由努力同渴望一齊推動。佢唔係靠魔法一下子就變成人，而係要學識有責任感、誠實同無私。佢想成為人類嘅願望畀咗佢方向，但真正令佢「變成人」嘅，係佢一次又一次嘅選擇 —— 照顧安東尼奧師傅、捱過困難、同埋作出有道德嘅行為。呢個故事建立咗一個好重要嘅概念：做人唔在於你係點樣整出嚟，而係你選擇點樣去生活同做人。

現代故仔對呢個主題喺不斷重新演繹，特別係科幻作品入面。喺《Star Trek: The Next Generation》入面，Data 明明係人工生命，但佢一直渴望成為人，而佢對「人性」同身份嘅追尋，正正反映咗科幻作品成日探討嘅人工生命議題。

同樣，《A.I. Artificial Intelligence》同《Blade Runner》都探討「想做人」呢種渴望。David 一心一意想做一個「真正嘅男仔」，同木偶嘅心願好相似；而《Blade Runner》入面嘅 replicants，只有短暫同可犧牲嘅生命，依然追求意義、記憶同尊嚴。喺呢啲故仔入面，「成為人」未必真係會變到做現實，但正正係呢種不斷嘅追求，反而顯出出角色內在嘅人性。加埋一齊睇，呢啲現代作品證明，《木偶奇遇記》嘅橋段仍然合時，將一個本來講魔法嘅童話，變成一個關於選擇、渴望，同「乜嘢先算係做人」嘅長久探討。

《木偶奇遇記》入面用咗經典嘅**[[天外救星]]（deus ex machina）**條橋，由藍仙女出手，最終將木偶救咗同變成男仔，好似舊時童話入面啲神仙咁。不過，同早期童話唔同，藍仙女幫手並唔係免費嘅，而係有條件、要靠努力爭取。木偶仔必須學識負責任、無私同關心他人，魔法先至會真正發生。呢一點令個估仔企喺傳統同現代敘事之間：故事依然靠超自然力量去拯救主角，但呢種拯救受道德規則約束，預示住現代故事入面，救贖更多嚟自個人成長，而唔再係純粹嘅神力介入。

木偶講大話個鼻會伸長呢個情節，因為《木偶奇遇記》古仔深入民心，唔誠實個鼻伸長成為一個人人都知嘅符號。經常出現喺媒體度。好似啲政治漫畫，嗰啲人物嘅鼻哥夠長就代表佢哋講緊大話。喺文化上呢樣嘢已經有咗好深嘅聯繫，大家一見到長鼻就自然諗到佢講嘢唔係真。個鼻越長，大話就愈勁，就好容易用嚟做諷刺。鼻伸長唔止係故事入面嘅一部分，而係變成咗對公眾人物講假話嘅一個尖銳評論。

## 編緝史

科洛迪最初係以連載形式發表呢部作品，其實佢自己都冇乜信心，亦有可能係為咗還賭債，於是喺1881年創刊嘅《兒童報》（Giornale per i bambini）上刊登。呢份報紙由費迪南多馬天尼（Ferdinando Martini）主編，係日報《Il Fanfulla》嘅每星期附刊，當中刊登咗頭八個章節。科洛迪形容自己嘅作品只係「一個好幼稚嘅古仔」（una bambinata），仲同報紙主編講過：「你鍾意點處理就點處理啦，不過如果你要印，就要畀我好啲稿費，咁我先有心機繼續寫落去。」

科洛迪原本為故事構思嘅結局（作者最初打算以一個相當得人驚嘅收尾作結：吊死木偶，『伸直雙腳，用力震咗一下，然後就僵直咁掛喺度』）完全唔受讀者歡迎。由於一班細路讀者表現出焦急同失望嘅抗議，報紙方面最終說服科洛迪修改劇情。 不過，呢個改寫過程一啲都唔輕鬆，結果要多等兩年，故事先真正完成，並且迎來一個經典結局，亦符合作品嘅教育目的：皮諾曹唔單止變成一個有血有肉嘅細路仔，正如佢自己所講，仲成為咗「一個乖仔」，因為佢明白自己嘅錯誤，變得有禮貌同勤力讀書。

根據吉安尼 格雷科（Gianni Greco）嘅一篇研究文章《科洛迪嗰個劇本（皮諾曹唔係第一個有長鼻嘅）》所講，科洛迪好可能係從多個較早期嘅故事同來源汲取靈感。

故事最初嘅標題係《一個木偶嘅故事》。第一期喺 7月7號 出版，之後仲有七期，分別係 7月14號、8月4號同8月18號、9月8號同9月15號、10月20號同10月27號。連載喺 1882年2月16號 重新開始，並改名為《皮諾曹嘅冒險》，之後一直用呢個標題連載到完結，喺 1883年1月25號正式結束。全書一共三十章，分別刊登喺廿六期之中，插圖由烏戈弗萊雷斯（Ugo Fleres）畫。

第一個單行本版本喺 1883年2月 出版，由費利切帕吉出版社（Libreria Editrice Felice Paggi）發行，內容經過少量修改，插圖由恩里科 馬贊蒂（Enrico Mazzanti）負責。

要準確統計《皮諾曹》喺意大利同全世界嘅銷量其實係唔可能嘅，因為作品嘅版權喺 1940年已經到期，自嗰年起任何人都可以自由複製科洛迪嘅作品。七十年代由路易吉桑圖奇（Luigi Santucci）進行嘅一項研究顯示，當時已經有多達 220種 外語譯本。

喺當時，呢啲成績令本書成為意大利文學史上翻譯次數最多、銷量最高嘅作品。九十年代末，由卡洛 科洛迪國家基金會根據聯合國教科文組織（UNESCO）資料作出嘅較新估算，指出翻譯語言數目已超過兩佰四十種。

截至今日，《皮諾曹》係全球文學作品之中翻譯次數第二多，同時亦係意大利文學作品之中排名第一。

## 參攷

可引用嘅文獻：

* .
* .
* 


## 歐詞

## 外拎

*The Adventures of Pinocchio，《皮諾曹嘅冒險》英文譯版嘅 PDF 快勞。
*變成一個真正嘅男仔，電視橋段網呢篇文，討論現代嘅虛構作品點樣使用「非人嘅物體想成為真正嘅人類」噉嘅情節。